
        
            
                
            
        

    
	Дамбын Батсүх 

	Ц. ДАМБАДОРЖ ХААНА, ЯАЖ ҮХСЭН БЭ?

	“Үндэсний Төв архив” Улаанбаатар хотноо 2006 онд эрхлэн хэвлүүлсэн “ЦЭРЭН-ОЧИРЫН ДАМБАДОРЖ (Баримт бичгийн эмхэтгэл)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Ц. ДАМБАДОРЖ ХААНА, ЯАЖ ҮХСЭН БЭ?

	 

	(Ц. Дамбадоржийн гэргий Дамбын Батсүхийн дуртгал)

	 

	1988 он 8 дугаар сар

	 

	Дамбадорж 1927 оны эхээр надтай уулзаад 

	— Би хоёр удаа коминтернд очоод ирлээ. Миний явдал, манай явдлыг яарахгүй байна. Би ямар ганцаараа шийдэх биш. Эндээс яриад л, тэндээ очихоор. Би коминтерны зааврыг нэг л хүлээж чадахгүй байна. Би удахгүй болино байх аа. Одоо ингээд хурал хуралдана. Намайг эрхбиш цааш нь харуулахгүй байлгүй дээ. Би сургуульдаа л ирнэ байх. Чи тэгээд яах вэ надтай суух уу? гэсэн. 

	— Сургуульд ирвэл ч яах вэ дээ гэсэн. 

	Тэгээд л Дамбадорж бид хоёр удахгүй суусан.

	Дараахан нь намын VII их хурал хуралдлаа. Хуралд Шмераль, Гэндэн, Бадрах зэрэг хүмүүс байсан. Гаднаас ирсэн Шмераль авгайтайгаа ирсэн байлаа. Мөн Коминтерны гүйцэтгэх хорооны гишүүн Макдональд гэдэг америк хүн бас ирсэн байлаа. Би тэдэнд үйлчилж байсан. Элчин сайд Охтин ирдэг байсан. Намайг хамт сууж ярианд оролцохгүй юу гэдэг байсан. Би суудаггүй байсан. Одоо санахад суудаг л байж гэж боддог юм.

	VII хурлын дараагаар хойшоо Дамбадорж бид хоёр, Макдональд, Шмераль авгайтайгаа, Жадамба том хүүтэйгээ, авгайтайгаа 3 машинтай явсан. 1-2 хоног яваад Улаан-Үд хүрсэн. Улаан-Үдээс цааш хамт явлаа. Элчнийхэн тосож авсан. Шмераль юм хэлээд л Дамбадоржийн мөрийг нь цохиод байлаа. Дамбадорж худалдааны төлөөлөгч болсон. Жадамба элчний зөвлөх болсон. Тэнд 2 жил боллоо. 

	Тэр хоёр нэг доцент багш аваад мөнгө өгөөд дээд тоо 2-3 сар заалгаж байсан. Ажлынхаа хажуугаар Плехановын институтийн 3 дугаар курс хүртэл суралцсан. Дараа нь өөрсдөө гарсан юм уу, гаргасан юм уу мэдэхгүй, гарсан. 

	Бид хоёр, хоёр том өрөөнд байснаа удалгүй байрнаас хөөгдөж эхэлсэн. Хайсандай гэдэг хүн ирээд л хөөдөг байлаа. Тэр “Чи бордмол гахай, элчний байрнаас гарч өгнө үү, үгүй юу. Чи хэн болсноо мэдээгүй байна уу?” гэж загнадаг байв. Дамбадорж дуугүй л байдаг байсан. Би тэгэхээр нь “Дамба аа, ингэж хэлж байхад нь хариу дуугараач” гэхэд Дамбадорж “За яах вэ ээ! Би ярьдаг газар луу нь ярина” гэдэг байв. Хайсандай “Чи гарна уу үгүй юу? Гар!” гээд л муухай зандрахад нь би “Дамба аа, чи хүнд зандруулах юу хийчихсэн юм бэ?” гэж хэлээд Хайсандайд “Гаргадаг юм бол энэ хүнээ л гаргадаг юм байгаа биз. Би энэ хүүхэдтэйгээ (би жирэмсэн байсан) монгол улсын харьяат хүн. Би гарахгүй. Энэ хүн ч миний хажууд л байх байлгүй. Гадаа гудамжинд монгол авгай хөөгдөөд сууж байвал улсын нэрд муухай байлгүй. Та ер нь яасан зандрах дуртай хүн бэ? Танд ямар гэм хийсэн юм” гэж хэлсэн. 

	Тэрнээс хойш ирээгүй. 

	Дамбадорж “Чи эдэнтэй битгий ингэ ээ. Учир нь олдох биз” гэж хэлсэн. 

	Удалгүй бидний хоолны бичгийг хурааж авсан. Бид хоёр, хоёр гурван хоног гуанзанд хоол идлээ. Дараахан нь коминтерноос ч юм уу, Гадаад яамнаас нь ч юм уу нэг сууц өгөх сураг гарлаа. “Монгол руу нэг айл 2 жил явах юм. Тэдний байранд орж бай” гэж байна хэмээн Дамбадорж хэлсэн. 

	Сар гаруйн дараа тэр байранд орсон. Бид ор дэр, эд хогшил юу ч үгүй байсан, хоёр чемодантай. Дамбадорж сургуулиа төгсөх ч ойртлоо. Дөрөвдүгээр курст орсон байх. Удалгүй манай хүү ч гарлаа. Энэ бол 1930 он юм даа. Надад ажил өглөө. Би монгол бичгийн үсэг хянагч болов. 1932 он болж сургуулиа төгсөх болсон. Казакын Лобинск яваад, Дамбадорж тэнд бөөсний өвчин хүрлээ. Тийшээ Плехановын институтийн хэдэн оюутан явсан юм. Би тэнд ажилд орчихсон, бас жирэмсэн байлаа. Би 700-800 рубль авдаг байсан. Энэ маань автобусны хөлс болоод л бараг таардаг байлаа. Дамбадоржийг би байнга эргэж очдог байлаа. Хоёр долоо хоносон байсан. Нэг өдөр эмчтэй нь уулзтал “Танай нөхөр чинь юу хийдэг юм бэ?” гэсэн. Би “оюутан” гэтэл “Түүнийг хэн оюутан гэх юм бэ?” гэж байна. Бөөсний өвчин галзууруулдаг юм байна л даа. Галзуурахаараа лекц уншаад л байна. “Багш?” гэж асууж байна. Багш биш ээ, урьд нь багш байсан одоо оюутан гэж хэллээ. Гэтэл тэр эмч “Яг хүүхэд шиг их сайн харж байна. Тэр оюутан биш ээ. Чи надад үнэнээ хэл” гэж байна. Би үнэн хэлж байна аа, тэр оюутан гэж хэлсэн.

	Үүнээс хойш 13-14 хоногийн дараа эмч нь надад “Маргааш нөгөөдрөөс кризис1 болно, тэгээд л зүгээр болоод гарна” гэж хэллээ. Хоёр гурав ч хонолоо. Нэг өглөө очтол жижүүр өвгөн нь “Чиний нөхөр амьд үлдсээн. Кризис өнгөрсөн. Би одоохон эмч дуудъя” гээд эмчээ дуудсан. Эмч нь ирээд “Танай нөхөр их сайн болж байна. Одоо ухаан орж байна. Маргааш нөгөөдрөөс гэртээ аваачиж болно” гэж хэллээ. Би ч баярлалаа. Жадамбаа хамт очсон юм.

	— За яамай яамай, өөрснөө өвдөөгүй чинь л яамай даа гэж байна.

	Дамбадорж гэртээ гараад 2-3 хонолоо. Гэтэл над руу нэг өдөр утасдаад “Намайг амралтад яв гэлээ. Халуун газар амарч болохгүй гэсэн. Сар, сар хагас яв” гэлээ. Дамбадорж Леиинград явж амраад ирлээ. Амарч ирснийхээ дараа “Союз хлеб” гэдэг газарт эдийн засагчаар ажиллах болсон. Жадамба улсын банканд ажилладаг болсон. Дараахан нь биднийг тэр монголд явсан айлын байрнаас гаргаад 4 өрөө хоршооллын байранд түр суулгахаар болов. 1 өрөөнд нь армян хүн, нөгөө өрөөнд нь Жадамба, 2 жижигт нь манайх суух боллоо.

	Дамбадорж тэр байранд байхдаа л нас барсан даа. Дамбыг “Союз хлебт” очихоос өмнө юм даг. Охтиных дуудаж байна, хоёулаа ир гэсэн байна гэж хэллээ. Би очсонгүй, Дамбадорж ганцаараа очсон юм. Дараа нь авгай нь надад захиа бичээд “5 дахь өдөр заавал хоёулаа манайд ир” гэжээ. Тэд Дамбадоржид “Чи манай коммунист намын гишүүн болоод нутаг руугаа буц, эхлээд хүрээлэнд очно биз” гэж хэлжээ. Дамбадорж 2 дахь удаа очсоныхоо дараа “Намайг монгол руугаа явбал яв гэнэ ээ. Тэгэхдээ коммунист намд ороод яв гэнэ ээ. Ардын намаас хөөлгөчхөөд коммунист намд орно гэдэг ч юу гэсэн үг вэ? Амжихгүй дээ” гэж Дамбадорж хэлэхээр нь би “Намд ороод явахад яадаг юм, ингэж нохой гахайдаа хүргүүлж нүдээ ухуулж байхын оронд намд ороод явахад яасан юм” гэж хэллээ. Тэгэхэд Дамбадорж “Үгүй ээ, амжихгүй, яаж явах вэ дээ. Уг нь ээжтэйгээ уулзмаар л байх юм, аргалын утаа, эсгий гэр санаанд ороод байх юм даа” гэж хэлсэн.

	Дараа нь хоёулаа тэр айлд очлоо. Надтай авгай нь яриад “Чи Дамбадоржийг ятга, та нарт амьдралд чинь хэрэгтэй, амар болно, хүүхдүүд чинь ч хэрэгтэй. Ээж, аавтайгаа уулзана, дандаа энд байхад ч хэцүү байна шүү дээ. Та нарыг би мэдэж л байна” гэж хэллээ. Бид явж чадахгүй нь дээ гэж хэлээд гарсан.

	Дамбадорж бид хоёр мөнгөөр нэг их дутмаг биш байсан. Орчуулгаараа л хэдэн юм олдог байсан байх даа. Дамбадорж нэг том ном орчуулсан. "Над нэлээн олон мянган цаас өгөх нь шиг байна. Чи юм ав, бусдыг нь кассад хийнэ биз" гэж байсан. Сүүлд нь тэр кассын мөнгө төгрөг юу ч олдоогүй.

	Монголоос Чойбалсан ирдэг байлаа. Ганцаараа ч ирдэг, авгайтайгаа ч ирдэг байлаа. “Националь” зочид буудалд буудаг. Манайхаар ирдэг байсан. Батхишиг дагаж явдаг байлаа. Утсаар над руу яриад “Чи сайхан монгол хоол хийгээч, гурилтай ч юм уу, будаатай сайхан хоол хийгээдхээч” гэдэг байлаа. Өвөл ирэхдээ мах аваад ирдэг байсан. Чойбалсан ирэхдээ 2-3 машинтай ирдэг байлаа.

	Би жил бүр монголд ирдэг байлаа. Ээж “Чи жил бүр яах гэж ирж байдаг юм” гэж хэлдэг байсан. Элдэв-Очир, Содном нар бас хойно очдог Дамбадоржийг "чи ороод гараач" гэж утасддаг байсан. Тэд Дамбадоржийг нэг их хялайж байгаагүй сайн л байсан юм.

	1929 онд намайг хойноос Монголд ирээд байхад Эвдэв-Очир дуудаж “Танайд 3000 төгрөг олгох болсон. Чи түүнийг ирж ав. Тэргүүлэгчдийн хурлаар өгөхөөр тогтсон юм” гэж байна. "Юун мөнгө вэ?" гэсэн чинь “Энд Дамбадоржийн хашаа байшин байжээ. Түүнийг нь цэргийн байгууллага аваад танайд 3000 төгрөг өгч байгаа юм” гэж хэллээ. Иймд тэр нөхөд нь Дамбадоржийг нэг их хялайж үздэггүй байж дээ.

	1934 онд би Монголд дахиад ирлээ. Дамбадоржийг нааш нь ирүүлдэггүй байсан юм. Дамбадорж Чойбалсанг нэг ирэхэд нь “Намайг нутаг руу минь 2-3 сар ч гэсэн буцаагаач" гэж гуйхад нь Чойбалсан “Чи тийшээ очиж яах гэсэн юм бэ? Тэнд тэгж боорлуулж яах гэсэн юм. Эндээ тайван хийдэг юмаа хийгээд, уншдаг юмаа уншаад байж бай. Харин “Толбо нуурынхаа” үргэлжлэлийг бич, партизаны комиссоос шийдвэрлэнэ” гэжээ. Тэгэхэд нь Дамбадорж “Энд ингэж байшин савнаасаа хөөгдөж байгаагаа бичих юм уу, тэр яах вэ. Харин гэртээ л нэг харимаар байна. Би нутгаа хачин их санаж байна. Шар эсгийний л бараа хармаар байна” гэжээ. 

	Би Монголоос очихдоо хатсан аргал аваад явдаг байсан. Аргалаа асаачхаад Жадамбатай хамт аргалын утаа үнэрлээд суудаг байсан. Би тэгэхэд нь “Та хоёр хүүхэд шиг юм аа” гэхэд “Чи өөрөө очдог болохоор мэдэхгүй байна” гэдэг байсан. 

	Би ирэхдээ ихэвчлэн хадам ээж дээрээ л буудаг байлаа. 1934 оны 1-2 дугаар сард ирсэн юм даг. Жирэмсэн байсан. 2 сар боллоо. Гэтэл Дамбадоржоос утас ирлээ. “Чи хүүхдээ энд гарга, ээжид орхиод яах вэ. Энд төрвөл бид хоёрт 2 сарын ч чөлөө олдох юм шиг байна. Чи хүрээд ир” гэсэн байна.

	Би явахаар боллоо. Гэтэл онгоц нь саатаад хоёр гурав ч хонолоо. Төмөр замаар явъя гэж байтал нэг өдөр “Дамбадорж 6 сарын 26-нд нас барлаа” гэсэн утас ирлээ.

	Эхлээд Намсрай ирсэн юм. Тэр ирээд “Батсүх ээ! Би жаахан тааруухан мэдээтэй ирлээ. Нөхөр чинь л биш болж дээ. Нас барчхаж” гэж байна. Энэ Намсрай гэдэг нь Гадаад Яаманд ажилладаг бүдүүн цоохор хүн байсан юм. 

	Түүний дараа Чойбалсан хүрч ирлээ “Батсүх ээ, явдаг ч юм уу, яадаг ч юм. Нөгөө хүү маань биш болж дээ” гэсэн.

	“Би үнэмшихгүй ээ. Сая над бас хэлсэн, гэтэл Дамбаас саяхан надад утас ирсэн шүү дээ. Намайг хүрээд ир” гэсэн гэтэл “За чи юу ч гэсэн эндээ хүлээж бай, тайван бай” гэлээ. Дараа нь жаал Гомбожав ирлээ. 3 утас авчирчээ. “Би ямар ч байсан явна. Миний виз ч бэлэн болсон. Нүдээрээ очиж үзнэ. Өнгөрсөн юм уу, үгүй юм уу, өөрөө очиж үзнэ” гэж би тэдэнд хэллээ.

	Би хойно яваад очлоо. Жадамбатай уулзлаа. Жадамба “Шарлалаа” гэж хэлсэн. “Кончаловскийн эмнэлэгт” очсон байна. Урьд өдөр нь хамар амаараа цус асгаад нас барлаа (ком л болж дээ)" гэж хэлсэн. Намайг урьд өдөр очиход хажуугийнхаа хүнтэй тамхи гаргаж татаад байж байсан. Би ч орж уулзаж байгаад гарсан” гэж надад хэллээ.

	Нас барахаар нь чандар болгосон юм болов уу даа. Дамбадоржийн гэх юм юу ч байхгүй байсан. Паспорт, сургууль төгссөн диплом нь гэртээ алга байлаа. Тогооч хүүхнээсээ асуулаа. Би юу ч мэдэхгүй гэнэ. Би Жадамбаагаас “Паспорт нь хаана байна?” гэж асуухад “Мэдэхгүй юм, ямар ч баримт өгөөгүй шүү” гэж Жадамба хэлэв. 

	Би Дотоод Яамных нь авсан болов уу гэж боддог юм. "Шарил нь хаана байна?" гэсэн чинь "Элчин дээр байгаа" гэсэн. Над өгөхгүй юм уу гэсэн чинь үгүй гэнээ өөрсдөө албан ёсоор өгөх юм гэнэ гэж хэллээ. Нэг том хайрцаг байгаа сурагтай байлаа. Бидний түр сууж байсан айлын авгай (Колескникийн) авгай “Чи тэрийг нь ав, мрамороор2 хайрцаг хийгээд аваад явчих” гэлээ. Би очоод санал (санаа) оноогоо хэлсэн зөвшөөрөхгүй гэнэ. Албан ёсоор аваачиж өгнө гээд байх юм. Одоо ингэсхийгээд Чухал гэдэг хүн аваад явна аа (аж ахуйн дарга байсан юм уу даа) гэлээ. Чи энд үлд хүүг чинь Ивановад өгье. Тэнд коминтерны дарга нарын хүүхэд байдаг. Буриад, халимаг хүүхдүүд бий байх, монгол хэл дээрээ тэнд хүмүүжиг. Эрхий хуруугаа гозойлгоод вот ийм коммунист болгож хүмүүжүүлээд өгье гэж миний очсон коминтерны төлөөлөгч хэллээ. Би 2 хүүхдээ өөр өөр газар тавьчхаад яах юм гэсэн. Намайг монгол хэл заа гэсэн. Цэргийн академид л юм шиг байна лээ. Бидэнд монгол ярианы хэл их хэрэгтэй байна гэж байсан. Хоёр жилийн контракт байгуулъя. Мөнгө ер нь хайрлахгүй. Гэрийнхэн чинь ирсэн ч болно гэж хэлсэн. Тэгэхээр нь би “надад мөнгө хэрэггүй, надад эрүүл мэнд хэрэгтэй” гэж хэлсэн. Гэтэл гэрийнхнийг чинь энд авчирч болно, виз хэзээ ч өгч болно гээд их шалгаав.

	Би яая даа гээд байж байтал Чойбалсан тэргүүтэй төлөөлөгч нар Москвад ирсэн байснаа намайг дуудлаа. Тэнд Чойбалсан, Гэндэн нар байсан. Би "намайг энд үлд гээд байна" гэж хэллээ. Тэд “Үгүй ээ, үлдэж болохгүй манайханд ч орчуулагч хэрэгтэй. Буриадаас, халимагаас хүмүүс аваачаад байхад, чи гэртээ оч, манайхан харж үзнэ ээ. Элчнийхэн мэднэ, тэдэнтэй ярь” гэсэн. Ингээд 1935 оны 6 сард орж ирлээ. Энд ирээд багшийн сургуульд багшилж эхэлсэн.

	Чухалыг энд ирэхээр нь би очиж уулзлаа. Чухал Засгийн Газарт байсан. Шарилыг нь авчирсан, энд л байгаа байх даа, өөр юм мэдэхгүй гэж хэллээ. Сүүлд нь хүнээс сураг дуулж байхад "Засгийн газрын улаан буланд том хайрцаг байна. Дамбадоржийн шарил л байх даа" гэсэн яриа дуулдсан. Энэ яриаг Наваандоо, Юндэн хоёр л хүнд ярьж байсан юм гэнэ лээ.

	Чухал авчраад хотын захиргаанд Чимэддаваад өгсөн гэнээ гэсэн сураг дуулаад, маргааш нь хотын захиргаан дээр очсон чинь “байхгүй, мэдэхгүй” гэсэн. Тэгээд л өнгөрсөн юм. 

	Дамбын өргөмөл эгч Дашдулам гуай Чойбалсанг сайн таньдаг байж. Очоод учраа хэлсэн чинь Чойбалсан “хотын захиргаан дээр л байгаа байх” гэжээ. Манай ээж дээр Чойбалсан золгох гэж очдог байжээ. Сургуульд Дамбадоржтой хамт байхдаа хоёулаа ирж хамт хонодог ч байж. Тэгсэн ээж “Тэр нэг чандрыг нь ч гэсэн өгөхөд яадаг юм бол доо, гэж уйлаад энэ Чойбалсан чинь ер нь юу вэ?" гэж байсан. Тэгээд ээж маань “За яах вэ, юу ч гэсэн буян насыг нь хийе дээ. Гандан дээрээс ерөөл ном авъя. Энэ Чойбалсан ер нь хүүг минь...” гээд уйлж байсан даа.

	Улсын худалдаанд очоод би Сычов гэдэг зөвлөхтэй ажилладаг байлаа. Сычов надаас “Та орос, монголтой сэхээтэн хүн байна. Энэ дарга нар чинь яагаад ингээд баригдаад явдаг юм бэ? Япон юм уу?" гэж асууж байсан. Би мэдэхгүй л гэдэг байлаа.

	Гэтэл сүүлд нь миний сууж байсан хашаа байшинг Дотоод Яам авна гэж Дэжид-Осор гэдэг нэг хүн ирлээ. Танай энэ хашаа байшинг манай улс төрийн хэлтсийн дарга Галиндэв дарга авна гэж байна. Танайх эндээс нүүж буриадын хороололд 2-3 өрөөтэй хашаа байшин бий, тэнд ор” гэлээ. Тэнд очоод сар болов уу үгүй юу (1937 онд) манай эцгийг бариад явлаа. Тэгэхэд бүх юм аваад явсан. Манай аавыг Дамбарэнчин гэдэг, хэлмэрч хийдэг байсан. Удалгүй манай ээж ч нас барлаа. Бид 1 эсгий гэртэй л үлдсэн. Хашаа олддоггүй байсан. Айлууд хашаандаа суулгадаггүй байлаа.

	Нэг өдөр намайг явж байтал хотын намын хороо байсан байшинд дуудаж аваачлаа. Орсон чинь баахан орос цэргийн дарга байсны яг дунд нь суулгачихлаа. Гэтэл Чойбалсан “Амар бол Дамбадоржийн дотнын найз байсан” гэх мэтийн баахан юм ярьсныг нь би хэлмэрчлэх боллоо. Завсарлаад орж ирсэн генерал нь миний хажууд сууснаа “Дамбадорж чиний нөхөр үү?” гэсэн, би "тийм" л гэлээ, “орчуулахад хүнд хэцүү байна уу?” гэсэн. “Би яах вэ дээ орчуулагч хүн” гэж хэллээ. Хоолой зангираад уйлах гээд хэцүү байсан. Би ямар хурал байсныг мэдэхгүй юм. Эмэгтэйчүүдийг ч барьж байсан байх. Гадуур Батсүх эсэргүүгийн эхнэр мөртөө өөрөө баригдахгүй бусдыг барьж өгдөг гэсэн цуу ч гарлаа. Их л хэцүү байлаа.

	— Дамбадоржийг нас барахад Минес гэдэг дарга нь үг хэлсэн гэнэ лээ. Дамбадорж ийм ийм хүн байсан, баруунтны толгойлогч бөгөөд алдаа гаргаад манайд ирж ажиллаж байсан гэх мэт юм ярьсан гэнэ лээ. Дамбадоржийг нас барсан тухай цахилгаан Чойбалсан, жаал Гомбожав, Намсрай гуравт ирсэн юм. Би элчнээс л ирсэн болов уу гэж санадаг юм.

	1936 онд Чухал энд ирсэн. Дараахан нь өөрөө баригдсан юм гэнэ лээ.

	Дамбадоржийн хөдөлмөрийн гавьяаны одон, гэрчилгээ хоёр нь л надад үлдсэн, яаж байгаад ганцхан тэр одон нь үлдсэн юм бол мэдэхгүй. Паспорт, сургууль төгссөн үнэмлэх, цаг, хадгаламжийн дэвтэр юу ч байхгүй байсан. Дамбадоржийн хэвтэж байсан эмнэлгийн нэрийг “Кончаловский” гэдэг шиг санах юм. Дамбадорж уг нь Кремлийн больницод ордог байсан.

	Дамбадоржийн нэр дээр 10-аад мянган рубль байсан. Жадамбаа надад хэлэхдээ Дамбадоржийг эргэж очиход зүгээр л байсан юм. 1 тариа хийсэн чинь хамар амнаас нь цус гараад нас барсан” гэж хэлж байсан. Нас барсан байхыг нь Жадамба үзсэн юм байлгүй. Бас "би үзсэн" гэж Сүгсээ гэдэг хүн л хүнд хэлсэн гэдэг юм. Нутаглуулж байхыг нь үзсэн юм уу, чухам юуг нь үзсэн юм бүү мэд. Нутаглуулна гэдэг маань чандар болгоно гэсэн үг л дээ. Дамбадоржид цэргийн хувцас байсан юм. Түүнийг нь өмсүүлээд л чандар болгосон юм гэнэ лээ. 

	Дамбадорж 6 дугаар сард л эмнэлэгт хэвтээд 6 сарын 26-нд нас баржээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


2006 оны хэвлэлийн Хэвлэн нийтлэлийн мэдээлэл

	 

	Үндэсний Төв архив 

	 

	ЦЭРЭН-ОЧИРЫН ДАМБАДОРЖ (Баримт бичгийн эмхэтгэл)

	 

	Улаанбаатар хот

	2006 он

	 

	Үндэсний Төв архивд хэвлэлийн эхийг бэлтгэв

	Эмхэтгэсэн: Х. Магсаржав (Ph.D)

	Хянан тохиолдуулсан: Д. Өлзийбаатар (Ph.D) 

	Хэвлэлийн эхийг О. Тогосбаяр

	Техник ажлыг С. Шижирбаатар

	 

	Хэвлэлийн хуудас: 28

	Цаасны хэмжээ: 60x90 / 16

	Хэвлэсэн тоо: 300 ш

	 

	Үндэсний Архивын Газар

	Ерөнхий сайд А. Амарын гудамж -6, Чингэлтэй дүүрэг, Улаанбаатар хот, Монгол улс

	
Заметки

		[←1]
	 Хямрал (ЦБ)




	[←2]
	 Гантигаар (ЦБ)

